Document ID: 32003R1473

Κανονισμός (ΕΚ) αριθ. 1473/2003 της Επιτροπής
της 20ής Αυγούστου 2003
για τροποποίηση του κανονισμού (ΕΚ) αριθ. 2342/1999 για καθορισμό των λεπτομερειών εφαρμογής του κανονισμού (ΕΚ) αριθ. 1254/1999 του Συμβουλίου περί κοινής οργανώσεως αγοράς στον τομέα του βοείου κρέατος όσον αφορά τα καθεστώτα πριμοδοτήσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 20,
Εκτιμώντας τα ακόλουθα:
(1) Ο κανονισμός (ΕΚ) αριθ. 2342/1999 της Επιτροπής, της 28ης Οκτωβρίου 1999 για καθορισμό των λεπτομερειών εφαρμογής του κανονισμού (ΕΚ) αριθ. 1254/1999 του Συμβουλίου περί κοινής οργανώσεως αγοράς στον τομέα του βοείου κρέατος όσον αφορά τα καθεστώτα πριμοδοτήσεων(3), όπως τροποποιήθηκε τελευταία από τον κανονισμό (ΕΚ) αριθ. 2381/2002(4), καθορίζει στο άρθρο 41 ορισμένους κανόνες σχετικά με την πληρωμή προκαταβολών. Λόγω των εξαιρετικά δυσμενών κλιματολογικών συνθηκών που χαρακτηρίζονται από έντονη και παρατεταμένη συγχρόνως ξηρασία, οι παραγωγοί σε αρκετά κράτη μέλη δεν διαθέτουν επαρκείς ποσότητες χορτονομών για τη διατροφή των ζώων που υπάρχουν στις εκμεταλλεύσεις τους. Προκειμένου να επιτραπεί στους παραγωγούς αυτούς να αντιμετωπίσουν τα πρόσθετα οικονομικά βάρη, που προκύπτουν κυρίως από την ανάγκη αγοράς πρόσθετων χορτονομών, ενδείκνυται να επιτραπεί η αύξηση του ποσού της προκαταβολής της ειδικής πριμοδότησης για θηλάζουσα αγελάδα, της πριμοδότησης σφαγής και των συμπληρωματικών πληρωμών.
(2) Υπό τους όρους αυτούς ενδείκνυται η τροποποίηση του κανονισμού (ΕΚ) αριθ. 2342/1999.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 41 παράγραφος 1 του κανονισμού (ΕΚ) αριθ. 2342/1999 το τελευταίο εδάφιο αντικαθίσταται από το ακόλουθο κείμενο:"Ωστόσο, όσον αφορά τα ημερολογιακά έτη 2000, 2001, 2002 και 2003, η προκαταβολή της ειδικής πριμοδότησης, της πριμοδότησης για θηλάζουσα αγελάδα, της πριμοδότησης σφαγής και των συμπληρωματικών πληρωμών μπορεί να χορηγηθεί μέχρι ποσοστού 80 % του ποσού των εν λόγω πριμοδοτήσεων ή των εν λόγω πληρωμών."
Άρθρο 2
Ο παρών κανονισμός αρχίζει να ισχύει την τρίτη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 16 Οκτωβρίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Αυγούστου 2003.

Labels: 20
17
6